ประกาศกรมการขนส่งทางบก เรื่อง การจัดให้มีเครื่องหมายหรือสัญญาณที่จะต้องแสดงเมื่อจำเป็นต้องจอดรถในทางเดินรถหรือไหล่ทาง พ.ศ. 2561

ประกาศกรมการขนส่งทางบก
เรื่อง
การจัดให้มีเครื่องหมายหรือสัญญาณที่จะต้องแสดงเมื่อจำเป็นต้องจอดรถในทางเดินรถหรือไหล่ทาง
พ.ศ.
๒๕๖๑
 

ตามที่ได้มีประกาศกรมการขนส่งทางบก
เรื่อง การจัดให้มีเครื่องหมายที่จะต้องแสดงเมื่อจำเป็นต้องจอดรถในทางเดินรถหรือไหล่ทาง
พ.ศ. ๒๕๖๐ ลงวันที่ ๖ กันยายน พ.ศ. ๒๕๖๐ ไว้แล้ว นั้น

เพื่อให้การจัดให้มีเครื่องหมายหรือสัญญาณสำหรับแสดงเมื่อจำเป็นต้องจอดรถในทางเดินรถหรือไหล่ทางมีความหลากหลาย
ไม่เกิดภาระแก่ผู้ได้รับใบอนุญาตประกอบการขนส่งเกินสมควร แต่ยังสามารถคงไว้ซึ่งความปลอดภัยในการใช้รถ
จึงสมควรกำหนดรูปแบบของเครื่องหมายหรือสัญญาณที่ต้องมีไว้แสดงเมื่อจำเป็นต้องจอดรถในทางเดินรถหรือไหล่ทางเพิ่มเติม
อาศัยอำนาจตามความในข้อ ๓ (๖) และวรรคสอง ข้อ ๔ (๔) ข้อ ๕ (๒) (จ) และข้อ ๖
ของกฎกระทรวงความปลอดภัยในการขนส่ง พ.ศ. ๒๕๕๘ อธิบดีกรมการขนส่งทางบกออกประกาศไว้
ดังต่อไปนี้

ข้อ ๑ ให้ยกเลิกประกาศกรมการขนส่งทางบก เรื่อง
การจัดให้มีเครื่องหมายที่จะต้องแสดงเมื่อจำเป็นต้องจอดรถในทางเดินรถหรือไหล่ทาง
พ.ศ. ๒๕๖๐ ลงวันที่ ๖ กันยายน ๒๕๖๐

ข้อ ๒ ในกรณีมีความจำเป็นต้องจอดรถในทางเดินรถหรือไหล่ทาง
เช่น กรณีรถเสีย เกิดอุบัติเหตุหรือเหตุฉุกเฉิน
ผู้ได้รับใบอนุญาตประกอบการขนส่งต้องจัดให้มีเครื่องหมายหรือสัญญาณเพื่อแจ้งเตือนผู้ขับรถอื่น
อย่างหนึ่งอย่างใด ดังต่อไปนี้
(๑)
เครื่องหมายเตือนรูปสามเหลี่ยมด้านเท่า ยาวไม่น้อยกว่าด้านละ ๕๐ เซนติเมตร ขอบสีแดงสะท้อนแสง
ด้านในเครื่องหมายอาจมีพื้นสีขาวและรูปสี่เหลี่ยมผืนผ้าสีดำหัวท้ายมนในแนวดิ่ง หรือมีแถบสะท้อนแสงสีแดงเพิ่มเติม
หรือเป็นพื้นที่เปิดโล่งก็ได้ พร้อมขาตั้งหรือฐานตั้ง
(๒)
กรวยสะท้อนแสง สูงไม่น้อยกว่า ๕๐ เซนติเมตร พื้นสีส้ม มีแถบสะท้อนแสงสีขาว กว้างไม่น้อยกว่า
๑๐ เซนติเมตร คาดตามแนวนอนโดยรอบอย่างน้อย ๑ แถบ ฐานตั้งกว้างไม่น้อยกว่า ๒๘
เซนติเมตร
(๓) โคมไฟสัญญาณ
เป็นไฟสีเหลืองอาพันและไฟสีขาว โดยไฟสัญญาณสีเหลืองต้องเป็นไฟกระพริบ
ขนาดกว้างไม่น้อยกว่า ๖ เซนติเมตร สูงไม่น้อยกว่า ๒๔ เซนติเมตร พร้อมขาตั้งหรือฐานตั้ง
เครื่องหมายหรือสัญญาณตามวรรคหนึ่งให้เป็นไปตามตัวอย่างแนบท้ายประกาศ

ข้อ ๓ เครื่องหมายหรือสัญญาณตามข้อ ๒ ต้องมีจำนวนไม่น้อยกว่า
๒ ชิ้น โดยอาจเป็นเครื่องหมายหรือสัญญาณอย่างใดอย่างหนึ่งหรือสองอย่างรวมกันก็ได้

ข้อ ๔ ผู้ได้รับใบอนุญาตปฏิบัติหน้าที่เป็นผู้ขับรถต้องแสดงเครื่องหมายหรือสัญญาณไว้ที่ด้านหน้าและด้านหลังของรถ
ห่างจากรถไม่น้อยกว่า ๕๐ เมตร เว้นแต่ในกรณีมีเหตุจำเป็นไม่สามารถวางในระยะดังกล่าวได้
เช่น ในเขตชุมชนที่มีการจราจรหนาแน่น ให้วางเครื่องหมายหรือสัญญาณในระยะที่เหมาะสมที่ผู้ขับรถตามหลังสามารถหยุดรถได้อย่างปลอดภัย

ข้อ ๕[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๒๔ สิงหาคม พ.ศ. ๒๕๖๑
สนิท
พรหมวงษ์
อธิบดีกรมการขนส่งทางบก
[เอกสารแนบท้าย]

๑. ตัวอย่างเครื่องหมายเตือนตามข้อ
๒ (๑)
๒. ตัวอย่างกรวยสะท้อนแสงตามข้อ ๒
(๒)
๓. ตัวอย่างโคมไฟสัญญาณตามข้อ ๒ (๓)

(ดูข้อมูลจากภาพกฎหมาย)






พิมพ์มาดา/จัดทำ
๒๔
ธันวาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๒๒๒ ง/หน้า ๖/๑๑
กันยายน ๒๕๖๑